SA Rugby nou baas in WP se geldsake | Netwerk24
SA Rugby nou baas in WP se geldsake
Zelt Marais, president van die WP Rugbyunie, en sy uitvoerende raad moet nou na die Suid-Afrikaanse Rugbyunie se pype dans wanneer dit by finansiële aangeleenthede by die Kaapse unie kom. Foto: Gallo Images
Die Westelike Provinsie Rugbyunie (WPRU) het dié week deur middel van 'n eiendomstransaksie 'n kontantinspuiting van R17 miljoen bewerkstellig, maar terselfdertyd glo ook tydelik die oppergesag oor sy geldsake aan die Suid-Afrikaanse Rugbyunie (Saru) oorgegee.
Ofskoon dit nie aangekondig is nie, het Netwerk24 by betroubare bronne verneem dat die WPRU se hoofraad, waarin al sy klubs verteenwoordig word, Woensdag met 47-25 gestem het ten gunste van 'n transaksie waar die unie se aandeel van 3% in die gebou van die Suid-Afrikaanse Instituut vir Sportwetenskap (SAIS) in Nuweland verkoop word.
Voor dié transaksie het die WPRU passiewe inkomste – tans 'n netto bedrag van R766 000 per jaar – uit die verhuring daarvan verdien. Die ander aandeelhouers was die Universiteit van Kaapstad (UK) met 57% en die SAIS (40%). Die eiendom behoort steeds aan die WPRU, maar daar is 75 jaar oor op die huurooreenkoms.